Vlieënier ongedeerd ná noodlandingArgieffoto Peet Dorfling, voorsitter van die Apiesrivier Landelike Brandbeskermingsvereniging, het aan Maroela Media gesê die voorval het omstreeks 15:30 plaasgevind. “Ons kan nog nie met sekerheid sê of die vlieënier wel ŉ noodlanding gemaak het nie, maar die vliegtuig het ŉ entjie van die landingsbaan in die veld tot stilstand gekom,” het Dorfling gesê. Die vlieënier kon uit die vliegtuig klim voor dit aan die brand geslaan het. Die veld het daarna ook aan die brand geslaan. Die vlieënier was die enigste insittende in die Bushbaby-vliegtuig. Die vliegtuig het heeltemal uitgebrand. Die oorsaak van die voorval is onbekend en sal deur die Burgerlike Lugvaartowerheid ondersoek word. Die veldbrand is omstreeks 17:00 onder beheer gebring.